Title: ประกาศกระทรวงสาธารณสุข เรื่อง กำหนดแบบบัตรประจำตัวพนักงานเจ้าหน้าที่ตามพระราชบัญญัติระบบสุขภาพปฐมภูมิ พ.ศ. 2562 พ.ศ. 2563

ประกาศกระทรวงสาธารณสุข
เรื่อง กำหนดแบบบัตรประจำตัวพนักงานเจ้าหน้าที่
ตามพระราชบัญญัติระบบสุขภาพปฐมภูมิ
พ.ศ. ๒๕๖๒
พ.ศ. ๒๕๖๓

โดยที่เป็นการสมควรกำหนดแบบบัตรประจำตัวพนักงานเจ้าหน้าที่ตามพระราชบัญญัติระบบสุขภาพปฐมภูมิ พ.ศ. ๒๕๖๒ เพื่อให้การปฏิบัติการตามกฎหมายดังกล่าวโปร่งใสและตรวจสอบได้

อาศัยอำนาจตามความในมาตรา
๔ วรรคหนึ่ง และมาตรา ๓๕ วรรคสอง แห่งพระราชบัญญัติระบบสุขภาพปฐมภูมิ พ.ศ. ๒๕๖๒ รัฐมนตรีว่าการกระทรวงสาธารณสุขจึงออกประกาศไว้
ดังต่อไปนี้

ข้อ ๑  ประกาศนี้เรียกว่า
ประกาศกระทรวงสาธารณสุข เรื่อง กำหนดแบบบัตรประจำตัวพนักงานเจ้าหน้าที่ตามพระราชบัญญัติระบบสุขภาพปฐมภูมิ
พ.ศ. ๒๕๖๒ พ.ศ. ๒๕๖๓

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  บัตรประจำตัวพนักงานเจ้าหน้าที่ให้เป็นไปตามแบบท้ายประกาศนี้

ข้อ
๔  ให้รัฐมนตรีว่าการกระทรวงสาธารณสุขเป็นผู้ออกบัตรประจำตัวพนักงานเจ้าหน้าที่ให้แก่ผู้ดำรงตำแหน่งหัวหน้าส่วนราชการระดับปลัดกระทรวง
รองปลัดกระทรวง ผู้ตรวจราชการกระทรวง หัวหน้าส่วนราชการระดับกรม ผู้ว่าราชการกรุงเทพมหานคร
และผู้ว่าราชการจังหวัด หรือเทียบเท่า

ข้อ ๕  ให้หัวหน้าส่วนราชการระดับกรมขึ้นไปหรือผู้ที่ได้รับมอบหมายจากหัวหน้าส่วนราชการนั้นเป็นผู้ออกบัตรประจำตัวพนักงานเจ้าหน้าที่ให้แก่พนักงานเจ้าหน้าที่
ซึ่งแต่งตั้งจากข้าราชการในสังกัด แต่ไม่รวมถึงกรณีที่อยู่ในอำนาจของผู้ว่าราชการจังหวัด

ข้อ ๖  ให้ผู้ว่าราชการจังหวัดหรือผู้ที่ได้รับมอบหมายจากผู้ว่าราชการจังหวัดเป็นผู้ออกบัตรประจำตัวพนักงานเจ้าหน้าที่ให้แก่พนักงานเจ้าหน้าที่ในหน่วยงานหรือหน่วยบริการของส่วนราชการซึ่งเป็นราชการบริหารส่วนภูมิภาค และหน่วยงานหรือหน่วยบริการของส่วนราชการซึ่งเป็นราชการบริหารส่วนกลางหรือราชการบริหารส่วนท้องถิ่นที่ตั้งอยู่ในจังหวัดนั้น

ข้อ
๗  ให้ผู้ว่าราชการกรุงเทพมหานครเป็นผู้ออกบัตรประจำตัวพนักงานเจ้าหน้าที่ให้แก่พนักงานเจ้าหน้าที่ซึ่งแต่งตั้งจากข้าราชการในสังกัด

ข้อ ๘  รูปถ่ายที่ติดบัตรประจำตัวพนักงานเจ้าหน้าที่
ให้ใช้รูปถ่ายที่ถ่ายไม่เกินหกเดือนก่อนวันยื่นคำขอมีบัตรประจำตัว ขนาด ๒.๕ x
๓.๐ เซนติเมตร ครึ่งตัว หน้าตรง ไม่สวมหมวกและแว่นตาสีเข้ม แต่งเครื่องแบบปกติขาวหรือเครื่องแบบเจ้าหน้าที่ของรัฐซึ่งตนสังกัด

ข้อ
๙  บัตรประจำตัวพนักงานเจ้าหน้าที่ให้มีขนาด
๕.๔ x ๘.๗ เซนติเมตร และให้มีรายละเอียดตามแบบท้ายประกาศนี้

ข้อ
๑๐  บัตรประจำตัวพนักงานเจ้าหน้าที่ให้ใช้ได้ตามระยะเวลาที่กำหนดไว้ในบัตร
แต่ต้องไม่เกินห้าปีนับแต่วันออกบัตร ในกรณีที่พ้นจากการเป็นพนักงานเจ้าหน้าที่
ให้ส่งคืนบัตรต่อผู้ออกบัตรภายในสิบห้าวันนับแต่วันพ้นจากการเป็นพนักงานเจ้าหน้าที่

ข้อ
๑๑  ในกรณีที่มีปัญหาเกี่ยวกับการปฏิบัติการตามประกาศนี้
ให้ปลัดกระทรวงสาธารณสุขเป็นผู้วินิจฉัยชี้ขาด ในการนี้ ปลัดกระทรวงสาธารณสุขอาจขอคำแนะนำหรือคำปรึกษาจากคณะกรรมการระบบสุขภาพปฐมภูมิก็ได้

ข้อ
๑๒  ให้ปลัดกระทรวงสาธารณสุขรักษาการตามประกาศนี้

ประกาศ ณ
วันที่ ๒๒ เมษายน พ.ศ. ๒๕๖๓
อนุทิน  ชาญวีรกูล
รัฐมนตรีว่าการกระทรวงสาธารณสุข

[เอกสารแนบท้าย]

๑.
แบบบัตรประจำตัวพนักงานเจ้าหน้าที่ท้ายประกาศกระทรวงสาธารณสุข เรื่อง
กำหนดแบบบัตรประจำตัวพนักงานเจ้าหน้าที่ตามพระราชบัญญัติระบบสุขภาพปฐมภูมิ พ.ศ. ๒๕๖๒
พ.ศ. ๒๕๖๓

(ดูข้อมูลจากภาพกฎหมาย)

ชญานิศ/ธนบดี/จัดทำ
๑๔ สิงหาคม ๒๕๖๓

สุภาทิพย์/ตรวจ
๒๔ สิงหาคม ๒๕๖๓

[๑] ราชกิจจานุเบกษา
เล่ม ๑๓๗/ตอนพิเศษ ๑๓๙ ง/หน้า ๙/๑๓ มิถุนายน ๒๕๖๓